Predkladacia správa 
Trvalo udržateľným rozvojom sa rozumie cielený, dlhodobý, komplexný a synergický proces, ovplyvňujúci podmienky a všetky aspekty života kultúrne, sociálne, ekonomické, environmentálne a inštitucionálne), na všetkých úrovniach (lokálnej, regionálnej, globálnej) a smerujúci k takému funkčnému modelu určitého spoločenstva, ktorý kvalitne uspokojuje biologické, materiálne, duchovné a sociálne potreby a záujmy ľudí, pričom eliminuje alebo výrazne obmedzuje zásahy ohrozujúce, poškodzujúce alebo ničiace podmienky a formy života, nezaťažuje krajinu nad únosnú mieru, rozumne využíva jej zdroje a chráni kultúrne a prírodné dedičstvo.

Zásadnú podporu TUR deklarovala Konferencia OSN o životnom prostredí a rozvoji v Riu de Janeiro v roku 1992, na ktorej boli prijaté 4 zásadné dokumenty: Rio-deklarácia (27 zásad), Dohovor o biologickej diverzite, Rámcový dohovor o klimatických zmenách a AGENDA 21 (40 kapitol) tvoriaca základné východisko pre vypracovanie stratégií TUR na všetkých úrovniach. Táto podpora bola znovu potvrdená a deklarovaná aj v  prijatých záverečných dokumentoch na Svetovom summite o trvalo udržateľnom rozvoji (WSSD) v Johannesburgu 2002, i keď sa svetovému spoločenstvu nepodarilo dosiahnuť konsenzus a  schváliť konkrétne a  kvantifikované ciele TUR v mnohých oblastiach.
 
Vláda Slovenskej republiky schválila Národnú stratégiu trvalo udržateľného rozvoja dňa 10. októbra 2001 svojím uznesením č. 978/2001, v ktorom uložila jednotlivým ministerstvám, krajským úradom a okresným úradom rozpracovať zámery, priority a ciele Národnej stratégie trvalo udržateľného rozvoja vo svojich strategických rozvojových a koncepčných dokumentoch. Národná rada Slovenskej republiky schválila Národnú stratégiu trvalo udržateľného rozvoja Slovenskej republiky dňa 3. apríla 2002 uznesením č. 1989/2002. V bode B tohto uznesenia žiada vládu Slovenskej republiky predkladať Národnej rade Slovenskej republiky každoročne k 31. marcu správu o plnení úloh Národnej stratégie trvalo udržateľného rozvoja podľa jednotlivých rezortov.
 
Uznesením č. 295 z 23. apríla 2003 k Správe o plnení úloh Národnej stratégie trvalo udržateľného rozvoja SR vláda SR zrušila úlohu v bode C.38 uznesenia vlády SR č. 978 z 10. októbra 2001 - rozpracovať zámery, priority a ciele Národnej stratégie trvalo udržateľného rozvoja v   rámci regionálnych a lokálnych AGEND 21, akčných plánov trvalo udržateľného rozvoja a v aktualizovaných regionálnych operačných programoch na rok 2003. Predmetné uznesenie odporučilo predsedom samosprávnych krajov v roku 2003 rozpracovať zámery, priority a ciele Národnej stratégie trvalo udržateľného rozvoja v rámci regionálnych a lokálnych AGEND 21, akčných plánov trvalo udržateľného rozvoja a v aktualizovaných regionálnych operačných programoch. V správe o plnení úloh NSTUR SR schválenej uznesením vlády SR č. 295 na jej rokovaní dňa 23. apríla 2003 boli vyhodnotené úlohy uložené jednotlivým ministerstvám na rok 2002. 
 
Na rokovaní vlády SR dňa 31. marca 2004 bol uznesením vlády SR č. 271/2004 schválený materiál Správa o plnení úloh Národnej stratégie trvalo udržateľného rozvoja Slovenskej republiky za rok 2003 podľa jednotlivých rezortov, ktorý uložil v bode C.1 v spolupráci s príslušnými ministrami vypracovať akčný plán pre TUR na roky 2005 – 2010. V termíne jún 2005 uložila vlády SR vypracovať Akčný plán na základe Východísk Akčného plánu pre trvalo udržateľný rozvoj, schválených na rokovaní vlády SR dňa 16. marca 2005 uznesením vlády SR č. 211/2005. 

Predkladaný materiál bol vypracovaný na základe uznesenia Národnej rady SR č. 1989 zo dňa 3. apríla 2002, ktorým Národná rada SR schválila Národnú stratégiu trvalo udržateľného rozvoja Slovenskej republiky. V bode B tohto uznesenia žiada vládu Slovenskej republiky predkladať Národnej rade Slovenskej republiky každoročne k 31. marcu správu o plnení úloh Národnej stratégie trvalo udržateľného rozvoja podľa jednotlivých rezortov. Materiál je koncipovaný v štruktúre uznesenia vlády SR k Národnej stratégii trvalo udržateľného rozvoja č. 978/2001 a odpočtu úloh k jednotlivým úlohám vyplývajúcim z predmetného uznesenia na základe podkladov zaslaných príslušnými ministrami. Vzhľadom na to, že pri spracovaní Akčného plánu pre TUR na roky 2005-2010 dôjde k aktualizácii úloh včlenených do Národného stratégie TUR, pri predložení Správy o plnení úloh Národnej stratégie TUR za rok 2004 bude Národná rada SR požiadaná o zrušenie úlohy vyplývajúcej z bodu B uznesenia NR SR č. 1989 a jej nahradenie formou odpočtu nového Akčného plánu pre TUR.

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.